khistorydata/jeongjo-sjw-relations huggingface dataset:
정조 13년
刑曹啓目禁衛營行首敎鍊官徐有春龍虎營行首敎鍊官李春琦等原情云云問目內辭緣旣已遲晩所當照律重勘是白乎矣旣有捧草供以入之命竝只上裁何如判付啓莫非兵判禁將不善檢下之致渠輩何足責亦旣捧招則其事實竝只分揀放送爲良如敎
정조 13년
義禁府啓目中和前府使金養和原情云云問目內辭緣惶恐遲晩特敎口招之下其所納供全事粧撰終不直陳究厥所爲極爲痛駭所當請刑是白乎矣曾經宣傳官勿爲請刑載在大典通編上載何如判付啓兩檢官之無得相通法意雖然隣倅駭擧寧或不聞不聞亦罪雖與初檢官所爲之無狀輕重判異其在重獄體之道不可尋常處之依此照律勘放爲良如敎
정조 13년
左議政李性源箚曰伏以臣方擬宿赴圈坐卽聞僚相病不進堂錄重政也臣之獨當圈事在私義不但悚惕於國體亦甚苟簡成命之下未卽擧行惶恐之極短箚自列伏乞聖明亟降譴何以安賤分焉答曰省箚具悉卿懇圈事至重不可遷就卿須安心卽爲赴座仍傳曰此批答遣史官傳諭左相之不欲獨當事勢似然卿須强力同參圈坐事亦令史官傳諭于右議政
정조 13년
右議政蔡濟恭箚曰伏以堂錄國之大政也今已有成命而臣賤疾適苦不得趨赴伏枕惶隕若無所容卽者史官儼臨聖諭勤摯使臣强力參圈奉讀以還尤不勝感激悶阨之至嗚呼先大王五十年盛德大業嵬嵬蕩蕩民不得名焉而最是建極之政實箕聖以後數千年之間漢唐宋時君世主之所未能念及者也惟我聖上善繼先王之志善述先王之事發之絲綸施之政措者惟恢蕩是務而昨下傳敎尤眷眷於會圈一事念勤於無方慮及於遺珠十行丁寧臣隣感泣臣於此顧安敢自恤身家私占便宜而疾病之來難容人力且念臣之平日所知者中心爲忠而已心不然而口然臣之恥也心然而口不然亦臣之恥也臣率是道以行祗足以僨事尙何能對揚德意以贊一王之治哉況聞僚相已赴文衡亦進雖非臣一人圈事自足無欠臣何用强策不可强之病冒參不必參之圈乎玆陳短箚悉暴衷情伏乞聖上特加憐矜許臣調病使殘喘得延圈事無拘千萬血祝答曰省箚具悉卿懇恢蕩二字卽亦繼述中一事而近果斷而行之不無諧意之望今圈卿不可不參卿何曰不必參乎箚中以中心爲忠爲平日所自欺云云世亦豈不以如心爲恕待卿乎卿須安心勿辭卽爲參圈仍傳曰此批答遣史官傳諭于右議政
정조 13년
己酉三月二十日卯時上御誠正閣右副承旨入侍領敦寧同爲入侍時領敦寧洪樂性右副承旨李敏采假注書朴崙壽記事官徐榮輔李晩秀追後入侍左承旨兪恒柱以次進伏訖樂性曰數日間春氣和暖聖體若何上曰似有外氣矣王大妃殿近日粟米飮進御後氣候若何上曰一樣矣惠慶宮氣候若何上曰一樣矣上曰卿之步屧與韶華有勝於前日多幸矣何爲作遠路之行乎樂性曰父母墳山曠省已久且有亡妻遷葬之事矣樂性奏曰造次間雖非仰請之事而若得三字銜則雖他日可以瞑目矣上曰向於李判府亦言之可謂敷示心腹此非時急之事矣仍命領敦寧先退上曰左承旨入侍賤臣承命出傳上命書傳敎曰舊選多有準限之人新榜旣出內閣講製文臣抄啓今日堂錄後擧行事政府內閣知悉命書傳敎曰三銓在京只有單望近又受由在外吏曹參議李勉兢許遞今日政以在京無故人差出命書傳敎曰直閣會圈堂錄後仍令今日爲之事內閣知悉命書御營廳習陣不得行操事草記批答上曰不爲仕進承旨牌招出榻敎仍命退承史以次退出
정조 13년
己酉三月二十日未時上御誠正閣回還冬至兼謝恩正使入侍時左副承旨李書九假注書李海隣記事官李宗烈記注官金鳳顯正使李在協副使魚錫定以次進伏訖在協進前曰近來春候稍暖此時聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣在協曰中宮殿氣候若何上曰一樣矣在協曰臣之辭陛今已半年矣願一仰瞻天顔上曰唯在協仰瞻還爲俯伏上曰卿行穩還予甚欣喜而其間卿子之登第尤極奇幸矣在協曰臣子登科莫非洪造而今番傳諭之行恩數之夐絶道路之榮燿求之往古實所罕聞私心惶感無地可達矣上曰卿行到何處得聞喜報乎在協曰因灣上留書之傳到柵內者而聞之矣上曰今番新榜多是故家相臣子孫凡爲四人而卿子則年雖少而有遠到氣像在國家則爲瑞物在卿家則爲千里駒也向者召見予以躁進爲戒從今以後卿須益加善導使之脫略俗套率循眞性俾有日後成就之效可也且禮判近亦安心供職亦是卿家之幸也在協曰聖念及此尤不勝感祝之至上謂錫定曰萬里行役無事往返可幸矣錫定曰王靈所曁幸得穩返而俯念至此益切惶感矣上曰卿壻亦於今科唱名矣錫定曰然矣上曰金履喬之弟亦登今番小科而相貌尤好矣向來金祖淳處分不過推氣而已大抵人之進塗有漸爲好矣上謂在協曰卿往彼中所見如何在協曰大國規模頗多可觀矣上曰聞卿屢被召接云果然否在協曰然矣皇帝年雖高而一髮不白矣上曰福力蓋好矣卿見永瑢乎在協曰臣多見皇子而未知誰爲永瑢矣在協曰首譯洪宅憲今行所得玉帶勝於昨年所貿來者故使之呈納于尙衣院譯官李瀷則皇帝御製文二集新刊者亦爲覓得故俄送政院而象譯輩似此之類亦合有賞典矣上曰洪宅憲依他例施以加資之典李瀷施賞一款令該院考例稟處可也出擧條命使臣先退上曰禮房承旨與一提學入侍宗烈承命出傳右承旨金光默與一提學金鍾秀偕入進伏上曰都堂錄會圈與否知入宗烈承命出回奏曰姑未停當云矣上謂賤臣曰昨日傳敎不云乎深念無方之義兼存遺珠之戒以此意傳諭于都堂使之日暮前停當以入可也賤臣承命出傳回奏曰連爲催促而未及停當云矣命退諸臣以次退出
정조 13년
己酉三月二十日二更上御重熙堂右承旨入侍時右承旨金光默假注書李海隣記事官李宗烈記注官金鳳顯以次進伏訖上曰政望催促賤臣承命出傳還奏曰今方開政纔爲草望矣上曰吏曹參議入侍罷後出牌賤臣承命出傳命退承史以次退出
정조 13년
趙衍德啓曰明日常參經筵取稟傳曰停
정조 13년
李敏采啓曰來二十五日朝參日次而國忌齋戒相値頉稟之意敢啓傳曰知道
정조 13년
以吏曹參議金光默再牌不進罷職傳旨傳于趙衍德曰只推
정조 13년
傳于申耆曰右副承旨入侍
정조 13년
傳于趙衍德曰戶曹判書入侍
정조 13년
傳于趙衍德曰俄於試所聞一提學有明日山城監試之行閣圈使之今日擧行更思閣誌中以曾經玉署人圈點載錄直閣則單窠也許多新錄雖未必盡爲竝與題名圈冊而有入不入之殊則揆以事體不必如是稍待新錄諸人皆經玉署然後擧行未爲不可此意令內閣知悉
정조 13년
以守禦廳孝昌墓植木株數單子傳于李敏采曰植木物力及賞格所入限二千兩以關西木二十同劃給之意已有下敎於戶判以此知悉無論看役及隨率兩營校卒試射放而京校卒及山城將校帳殿應試僧軍及山城下屬大將出去試射放具別單狀聞
정조 13년
李敏采啓曰兼察摠戎使金鍾秀北漢城堞巡審事明日出去矣所佩守禦使密符來請還納何以爲之敢稟傳曰仍佩往來南漢進去時摠符照此
정조 13년
以慶尙監司狀啓尙州居知事成爾演卒逝事傳于李敏采曰令地方官優給葬需事回諭
정조 13년
以承旨房望傳于趙衍德曰仍
정조 13년
以應敎李敬五牌不進罷職傳旨傳于趙衍德曰只推更爲牌招
정조 13년
以校理尹光顔李祉永副校理李羲觀修撰申獻朝金熙朝副修撰徐榮輔牌不進罷職傳旨傳于申耆曰只推更爲牌招
정조 13년
有政吏批判書李𡊠進參判具庠牌不進參議未差右承旨趙衍德進以崔烜爲獻納尹行元爲大司成林最遠爲懿陵令南涑爲監察朴猷煥爲兵曹佐郞李羲觀爲西學敎授李在沆爲杆城郡守鄭致淳爲京畿都事曺遠振爲兵曹參議宋景煥爲奉常正鄭在寬爲監察李晩秀爲南學敎授鄭來百爲狼川縣監淸河縣監朴明淳仍任事承傳
정조 13년
兵批判書鄭好仁參判柳誼參議李祖源俱病參知李翼晉入直進右副承旨李敏采進副司直單安策
정조 13년
以吏曹參議望筒傳于申耆曰前望單子入之
정조 13년
吏曹參議前望單子入之李祖源落點
정조 13년
趙衍德啓曰新除授吏曹參議李祖源旣在闕中不爲肅謝直爲出去事體所在誠甚未安推考警責何如傳曰允
정조 13년
傳于趙衍德曰副修撰李東稷許遞前望單子入之待下批牌招察任
정조 13년
副修撰前望單子入之韓光植落點
정조 13년
以副修撰韓光植牌不進罷職傳旨傳于申耆曰只推更爲牌招
정조 13년
傳于趙衍德曰玉堂中解由未出人許遞前望單子入之待下批牌招察任
정조 13년
修撰前望單子入之李冕膺落點
정조 13년
以修撰李冕膺牌不進罷職傳旨傳于申耆曰只推更爲牌招
정조 13년
以修撰李冕膺牌不進罷職傳旨傳于趙衍德曰許遞前望子入之
정조 13년
修撰前望單子入之李龜雲落點
정조 13년
傳于趙衍德曰新除授玉堂李龜雲居中蕩滌
정조 13년
傳于趙衍德曰在外玉堂許遞前望單子入之
정조 13년
修撰前望單子入之曺允遂落點
정조 13년
傳于趙衍德曰事宜師古兩錄玉堂之無端違牌駭俗甚矣新叨論思之地宜有責備之擧此似微事近來人事係格例無難擺脫今番兩錄無端違牌玉堂竝禁推其中徐榮輔不惟當年錄卽當月錄以其家情地無怪乎一番違牌傳旨中勿論若或以此處義則是太不識事體各別申飭
정조 13년
傳于趙衍德曰新除授玉堂中在外人許遞禁推人遞差前望單子入之待下批牌招察任
정조 13년
玉堂前望單子入之副校理朴奎淳修撰徐有鍊副修撰徐邁修落點
정조 13년
李敏采以都摠府言啓曰都摠管沈頤之以刑曹判書本曹坐起晝仕出去之意敢啓傳曰知道
정조 13년
李敏采以都摠府言啓曰本府西邊秋景苑相接處墻垣修築間以弘化門入直軍六名把守事草記蒙允矣當該哨官以未奉標信不爲擧行故只使本府入直兩郞廳終夜看守而今因雨勢如此築役未了把守無人大內咫尺之地事體嚴重而把守之連夜曠闕萬萬疎虞依昨夜草記處分弘化門入直軍六名待標信除出使本府郞廳營率把守何如傳曰凡內外宮墻頹圮處把守元無待標信除出之擧則今此本府草記可謂違例卿等推考該哨官亦宜有其罪而把守軍立把兵曹主之建陽以東雖摠府下敎之後今至兩日尙不草記令入直兵曹堂上遞差昨日則因門限權令摠郞守把而頹垣把守軍該營校例皆領率況招致訓校以特敎分付則莫重大內密邇之處以至經宿無一介將校形影訓將事萬萬駭爲先推考聽傳敎營校令兵曹拿致嚴棍汰去仍以特敎之下慢不擧行委折及該營之尙不草記亦不定送委折嚴査草記事分付兵判處
정조 13년
趙衍德以刑曹言啓曰通津殺獄罪人朴舜佐果川殺獄罪人金有才等獄事今二月二十日因判付發關行査矣今已過限尙不封啓該道臣推考何如傳曰允
정조 13년
趙衍德以刑曹言啓曰罪人朴瑀捧供啓目判付內屢次訊推一向無他所告依前判付照法重勘未爲不可卿等以此知悉事判下矣藉使朴瑀無他可覈可究之端凶賊名字書以某某藏置囊中者其心所在固當嚴訊覈出況本以劇逆親信之徒其弟先被竄配之典原來踪跡已難免黨與之誅而其弟往復金鍾健書札眞贓斷案已多現露又有此原情草陰凶叵測之事其當覈乃已之端不止一二而屢次嚴訊終不輸情極爲痛惋不可以其忍杖抵賴仍以勘斷更加各別嚴刑得情何如傳曰姑置之
정조 13년
禁府照目豐基前郡守李大永吳在文等矣積逋之査出報營流伊徵捧雖曰不爲不多而今此癸卯以後反作之一千七百餘石旣未能同時摘發新官始爲覈出道啓若是丁寧揆以糴法自難免掩置之科竝只以此照律罪李大永告身盡行追奪徒三年定配以功臣孫收贖吳在文母年七十九無兄弟獨身云告身盡行追奪徒三年定配以親年七十九收贖竝只私罪奉敎依允爲旀李大永段功減一等吳在文段功議各減一等爲良如敎
정조 13년
禁府照目覆檢官中和前府使金養和矣兩檢官之無得相通法意雖然隣倅駭擧寧或不聞不聞亦罪雖與初檢官所爲之無狀輕重判異其在重獄體之道不可尋常處之依此照律勘放罪從重論杖八十收贖奪告身三等私罪奉敎依允爲旀功減一等爲良如敎
정조 13년
掌令成鼎鎭啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請島置罪人趙時偉亟令王府設鞫嚴問期於得情答府曰不允
정조 13년
己酉三月二十一日卯時上御春塘臺試射入侍時右承旨趙衍德假注書李海隣記事官李宗烈記注官金鳳顯守禦使金鍾秀以次進伏訖上曰內閣圈點今日爲之出榻敎鍾秀曰臣於孝昌墓植木時有目睹者故敢達矣銘旌忠義高元翼昨歲三年畢後秋冬間手自植木至蒙錢布賜給之恩典矣今春數十餘日又如前植木雇人亦多今番本廳植木時自願赴役之類皆蒙恩賞則銘旌忠義之自當植木者似不當獨漏矣上曰聞甚效勞本墓守衛官待窠單付可也出擧條仍命退諸臣以次退出
정조 13년
己酉三月二十一日巳時上御重熙堂右承旨與戶曹判書入侍時右承旨趙衍德假注書兪漢寓記事官李宗烈記注官金鳳顯戶曹判書徐有隣檢校直提學李秉模以次進伏訖上命書傳敎曰政官牌招開政又命書曰嶺粟過境東穀移轉此時守令不可曠官昨日政新除授杆城郡守仍任前職以道內守令中更爲擬入上曰違牌玉堂只推更爲牌招事出榻敎有隣曰因京畿監司趙鼎鎭狀啓有鎭安大君墓碑石事令戶曹稟處之命矣取考狀本則舊碑體樣短小剝落云不可不改備而此碑旣書以大君夫人池氏之墓傍書大君墓在左則大君墓當在於夫人墓左而姑未知的在何處御製事體不輕而重待本家改封築明知大君墓之所在處後更爲稟旨擧行何如上曰依爲之出擧條有隣曰文禧廟移安廳鋪陳當爲排設矣移安廳或有唐家排設之例而懿昭廟則高欄平床上設交椅後排屛風旁照此例擧行何如上曰依爲之出擧條有隣曰文禧廟正堂鋪陳及龕室櫝臺神榻上下排蓋覆等節旁照懿昭廟已例擧行何如上曰依爲之出擧條仍命退諸臣以次退出
정조 13년
己酉三月二十一日申時上御重熙堂右承旨入侍時右承旨趙衍德假注書李海隣記事官李宗烈記注官金鳳顯以次進伏訖九字刀割上命衍德讀公事書判付訖上曰玉堂牌去來知入賤臣承命出回奏曰韓光植牌則姑無去就李冕膺牌則今始出去矣上曰連爲催促可也賤臣承命出傳仍命退出諸臣以次退出
정조 13년
行都承旨鄭宇淳病左承旨趙衍德坐右承旨韓晩裕坐直左副承旨李書九坐右副承旨李敏采坐同副承旨申耆坐直注書二員未差假注書李來鉉仕趙台榮仕直事變假注書金和鍾仕
정조 13년
申耆啓曰自明日至二十六日國忌齋戒正日相値視事頉稟之意敢啓傳曰知道
정조 13년
李書九啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 13년
李敏采啓曰禁衛營將官來言今日本營軍兵日次私習云矣敢啓傳曰後日次爲之
정조 13년
李敏采啓曰御營廳將官來言今日本廳軍兵日次私習云矣敢啓傳曰後日次爲之
정조 13년
申耆啓曰敦寧都正趙有臣除拜後過三日不爲出肅依定式推考警責仍卽牌招何如傳曰允
정조 13년
傳于趙衍德曰召對爲之
정조 13년
傳于趙衍德曰書狀官留待
정조 13년
傳于申耆曰祿都目政事明日爲之
정조 13년
以副校理朴奎淳修撰徐有鍊副修撰徐邁修牌不進罷職傳旨傳于趙衍德曰兩玉堂之昨日飭敎之後無端違牌極爲未安處分宜無異同亦爲禁推其中修撰徐有鍊只推更爲牌招入直
정조 13년
玉堂前望單子入之副校理權坪金載翼副修撰李貞運落點
정조 13년
申耆啓曰新除授副校理權坪方在罷散中何以爲之敢稟傳曰敍用
정조 13년
傳于李敏采曰左副承旨入侍
정조 13년
玉堂前望單子入之副校理崔顯重落點
정조 13년
以副校理權坪崔顯重副修撰李貞運牌不進罷職傳旨傳于申耆曰只推更爲牌招
정조 13년
假注書兪漢寓汰去代以南履翼爲假注書
정조 13년
假注書李海隣改差代以趙台榮爲假注書
정조 13년
假注書南履翼在外代以李來鉉爲假注書
정조 13년
申耆啓曰假注書趙台榮時無職名令該曹依例付軍職冠帶常仕何如傳曰允
정조 13년
傳于李書九曰當該司謁令攸司科治
정조 13년
以吏曹參議李祖源牌不進罷職傳旨傳于申耆曰只推更爲牌招
정조 13년
以吏曹參議李祖源再牌不進罷職傳旨傳于申耆曰只推
정조 13년
有政吏批判書李𡊠進參判具庠牌不進參議李祖源牌不進同副承旨申耆進以李寬爲都寧都正李勉爲典藉金致和爲西部都事洪秉聖爲兵曹參知兼執義兪漢謨減下
정조 13년
兵批判書鄭好仁進參判柳誼入直進參議曺遠振在外參知未差右承旨韓晩裕進以具綜爲五衛將金就大爲部將盧允植爲水口萬戶司直兪恒柱李翼晉柳文養朴奎淳金載翼李羲觀副司果金熙朝曺允遂李冕膺李龜雲李東稷徐邁修韓光植姜彙喆申純沈公俊李海範竝單付
정조 13년
傳于申耆曰兵曹參議參知牌招
정조 13년
以同知中樞府事望筒傳于申耆曰旣有單付之命狀啓啓下已至多日則近日連日行政之時兵判何去而不爲入來今始啓下乎兵判事節節可悶豈效東銓長之無難乎從重推考老人之事其可遲滯卽爲撥馬行會此後諸道老人單付雖以口傳待狀啓啓下後卽爲擧行事定式施行
정조 13년
以獻納崔烜牌不進罷職傳旨傳于李書九曰只推
정조 13년
以李羲觀韓光植囚單子傳于李書九曰不過一時申飭卽爲放送
정조 13년
以朴奎淳徐邁修囚單子傳于申耆曰放送
정조 13년
以統制使啓本壯勇營軍器監董都廳以下具別單狀聞事傳于申耆曰監董都廳虞候折衝李普漢陞品職待窠卽擬都看役軍官嘉義白鳳翼將校前主簿李師春竝加資鳥銃看役將校前判官金履權折衝徐東彬火車看役前主簿金宅演竝賞加吏屬工匠等卿其施賞事回諭于新統帥
정조 13년
趙衍德以文禧廟營建廳言啓曰本廳郞廳李晩秀時無職名令該曹口傳付軍職使之冠帶常仕何如傳曰允
정조 13년
兵曹口傳政事副司果李晩秀副司正沈能迪沈象奎朴崙壽安廷善金履喬李基慶兪漢寓竝單付
정조 13년
申耆以承文院官員以都提調意啓曰新榜分館命下後今至多日尙不擧行新進怠慢之習誠極駭然當該行首官及上博士竝拿問處之何如傳曰使之今日內擧行完圈後拿處今始聞之其中有金晦彬云此則衆所共知之情勢非區處則削職自是前例爲先削職令之次官卽爲擧行可也
정조 13년
申耆以吏曹言啓曰今番上言中金川軍官金德實父僉知得聲年歲及實職與否査實回移事移文則黃海監司李洪載回移內金得聲年果八十九歲而加資則納粟空名帖未經僉知故抄報時不爲擧論云得聲旣未經實職年又未滿而有此瀆擾至請格外之資者極涉猥越上言內辭緣置之其罪狀令攸司照法嚴治何如傳曰卿職在冢宰不知有法綱何暇論人照法乎此草記還給
정조 13년
申耆以吏曹言啓曰今番上言中富平幼學李命吾母申氏楊州幼學吳偉父僉知鼎煥廣州幼學全德守父時益等年歲溯考帳籍後回移事移文則京畿監司趙鼎鎭回移內申氏及吳鼎煥年歲果如上言內辭緣而見漏的實全時益則戊午式以戊子生入籍而其後次次增加以至戊寅生冒錄的實故抄報時不爲擧論云申氏果是士族婦女年九十吳鼎煥曾經實職年八十以上而俱未免見漏則其所呼籲不無所據似當施以封爵與加資之典而事係恩賞自下不敢擅便伏惟上裁全時益則屢式帳籍年歲次次增加本以戊子生至以戊寅冒錄至煩天聽殊涉猥越上言內辭緣勿施其罪狀令攸司照法嚴治以懲日後何如傳曰竝依草記施行可也
정조 13년
李敏采以兵曹言啓曰以都摠府秋景苑墻垣頹圮處把守草記傳曰凡內外宮墻頹圮處把守元無待標信除出之擧則今此本府草記可謂違例卿等推考該哨官亦宜有其罪而把守軍立把兵曹主之建陽以東雖屬摠府下敎之後今至兩日尙不草記今日入直兵曹堂上遞差昨日則因門限權令摠郞把守而頹垣把守軍該營校例皆率領況招致訓校以特敎分付則莫重大內密邇之處以至經宿無一介將校形影訓將事萬萬駭然爲先推考聽傳敎營校令兵判拿致嚴棍汰去仍以特敎之下漫不擧行委折及該營之尙不草記亦不定送委折嚴査草記事分付兵判處事命下矣依傳敎訓局將校車光輪朴東赫拿致嚴棍各十五度後發問目取招問目內秋景苑墻垣頹圮處與大內不遠係是莫重之地則把守等節不可暫緩亦不可疎忽而將校領率晝夜守直自是規例又況汝等之招致申飭出自特敎則在汝大將之道其所擧行固當十分惕念毋敢一刻稽滯一邊定送將校一邊具由草記可也汝之聽傳敎今已經宿尙無一校之待令又無草記之來呈把守之不嚴已極駭然擧行之稽忽尤爲無嚴特敎之下安敢若是乎其間委折無敢隱諱從實直告車光輪朴東赫等所供內矣身等俱以直房待令再昨日曰暮後被招入去則別軍職吳毅常以下敎內辭意分付於矣身等及摠府書吏曰秋景苑墻垣改築處弘化門入直軍除出把守爲宜云而此際門限已迫故矣身等還爲出來自外急走弘化門外以門隙分付於入直哨官使之依都摠府指揮擧行仍卽走告於大將而意以爲必已擧行矣追後聞之則弘化門入直哨官謂以今無標信則口傳分付不可擧行云終不除出故摠府不獲已已以請出標信之意草記云矣矣身大將雖已差定把守將校待令於闕外該哨官待標信之下終不除出把守軍故未卽入去領率至於草記事莫重之處已過一夜尙不得把守故矣身大將欲以惶恐待罪之意草記而摠府之請出標信草記不下故擬待批下書呈亦不免稽滯莫非矣身等不善提告於大將之致矣身等罪狀萬死無惜云矣訓局將校車光輪朴東赫等依傳敎汰去而大內至近之處謹嚴把守不可一刻稽緩而旣經一夜終不定送校卒之狀已極未安把守軍兵除出之時本無標信請出之例而該哨官執迷不送以至於摠府煩稟之境究厥罪狀萬萬駭然訓鍊大將徐有大從重推考弘化門入直哨官洪尙德令該府拿問處之何如傳曰把守軍除出雖無待標信之例所領將校旣不入來兵曹文跡又不頒示摠府亦不以別下特敎分明知委則該哨官事可謂擧職未見其不是卿之草記萬萬駭然身爲本兵此等處如是不能分曉看過數日之間凡有査命做錯多端卿則爲先從重推考該哨官待窠後職調用以勸他營至於訓局將校旣聽下敎又値門限則從門隙通知於大將渠當領把而已焉敢循例招別武士把領乎該校所爲萬萬痛惡此皆該營大將常時不能申飭之致大內宮墻因兩頹圮待晴改築而該大將之泛忽如此豈可諉罪於營校此後小加惕念事令政院牌招聽傳敎可也
정조 13년
李敏采以兵曹言啓曰秋景苑墻垣頹圮處修築間弘化門入直軍六名除出把守事分付該營之意敢啓傳曰知道
정조 13년
申耆以兵曹言啓曰卽接東所衛將李弼培牒報則弘化門南邊十字閣外壁築墻半間許缺落云令紫門監爲先以杻把子堅實防遮把守軍兵弘化門入直軍四名除出嚴加守直之意分付而頹圮之處旣是半間之地則不必以此曠日把守從速改築之意一體分付何如傳曰允
정조 13년
申耆以兵曹言啓曰卽接集賢門入直哨官金就大手本則集賢門北邊宮墻頹圮二處報漏閣後北邊宮墻頹圮一處今已畢築前以集賢門入直軍兵除出晝察夜巡矣今則停止之意分付何如傳曰允
정조 13년
申耆以兵曹言啓曰卽接東所衛將李弼培牒報則秋景苑墻垣頹圮處今已畢築把守軍兵還入直之意分付何如傳曰允
정조 13년
李敏采以都摠府言啓曰今日入直內三廳武兼禁軍及軍兵等中日習射請出標信傳曰後日次爲之
정조 13년
李敏采以備邊司言啓曰因孝昌墓火巢內植木後守禦使別單有植木物力及賞格所入限二千兩以關西木二十同劃給之命矣公貨區劃之時京外與受之無弊木不如錢關西遼軍木二十同依詳定價以錢取用與出給之意分付守禦使及關西道臣何如傳曰允
정조 13년
申耆以訓鍊都監言啓曰因兵曹草記弘化門南邊十字閣外壁築墻半間許缺落處弘化門軍四名將校一人率領限修築間嚴加守直之意敢啓傳曰知道
정조 13년
申耆以訓鍊都監言啓曰因兵曹草記秋景苑墻垣頹圮處今已畢築把守弘化門軍六名還入直所將校解送之意敢啓傳曰知道
정조 13년
申耆以禁衛營言啓曰本營分授昭義門北邊體城七間許頹圮處今已畢築把守軍撤罷之意敢啓傳曰知道
정조 13년
李敏采以御營廳言啓曰本廳騎士將申暹身病甚重勢難察任改差何如傳曰允
정조 13년
申耆以漢城府言啓曰今二月幸行時西部倉洞契居幼學安錫良山訟上言依判下決處後狀聞之意行會畿營矣日限已過尙不擧行該道道臣推考卽速狀聞事分付何如傳曰允
정조 13년
申耆以刑曹言啓曰當該司謁令攸司科治事命下矣當該司謁太命喆曾經萬戶移義禁府處之何如傳曰分揀
정조 13년
禁府照目初檢官宣川前府使田光說覆檢官定州前牧使李壽鵬等矣檢驗之道莫切於詞證而不問應問之人斷獄之法專係於傷處而不言當言之色以至獄情疑晦實因不明揆以格例極爲可駭竝只以此照律罪各杖六十收贖奪告身一等私罪奉敎依允爲旀竝只功減一等爲良如敎又照目城津前僉使李潤元矣歉歲之捧糴尤宜精擇而身爲鎭將不念救荒之需二千七百石牟還盡爲虛殼苟然充捧揆以糴法極爲可駭以此照律罪杖一百收贖告身盡行追奪私罪奉敎依允爲旀功減一等爲良如敎
정조 13년
掌令李柱延啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情答曰不允
정조 13년
己酉三月二十二日卯時上御重熙堂左副承旨入侍時左副承旨李書九假注書李海隣記事官李宗烈記注官金鳳顯以次進伏訖上命書傳敎曰史官一員待命騎馬一匹立之上曰當該注書兪漢寓爲先汰去出榻敎命書傳敎曰左承旨聞有實病許遞前望單子入之待下批牌招察任上曰承旨以韓晩裕出牌書九曰新除授承旨韓晩裕方在罷散中何以爲之乎上曰其時判堂已敍用處分宜無異同一體敍用前此同罪未敍之類旣有隨卽提稟之定式則近忽抛棄政院事極爲駭然後勿如是可也出擧條命退諸臣以次退出
정조 13년
己酉三月二十二日辰時上御誠正閣召對入侍時檢校直提學李秉模參贊官申耆侍讀官李晩秀檢討官徐榮輔假注書李海隣記事官李宗烈編修官曺亨壽以次進伏訖上命講節酌通編晩秀自昨致書後止能聽之否進講訖上命陳文義晩秀曰君子論人各有攸當過者退之不及者進之非有抑揚而然也朱子於陸子靜則平生攻斥嚴切如詹元善潘叔度誨諭微婉蓋陸氏則以師道自任故高明之弊不得不費力而明辨也詹潘諸人乃是後學故誘掖引進使之自悟其非也世級漸降義理名目始備堯所不言而舜有危微精一之訓孔子未嘗言性與天道而孟子有盡心知性之說至于程朱心性也誠敬也始皆發前未發靡有餘蘊雖以此敬字言之曰主一無適曰常惺惺曰收斂身心可謂形容到底後之學者庶可有持守向方而聖學則日益湮晦由此觀之言語文字次也實德本也德性問學雖不可偏廢內外本末之分則恐不可不知矣伏願深加體念焉上曰其言好矣上命下番進講榮輔自歸宗之請止輒言之進講訖上命陳文義榮輔曰朱夫子論陸學之弊曰損賢者之志而益愚者之過此語出於疏廣疏廣之言曰賢而多財則損其志愚而多財則益其過陸氏之學過於高明比之於多財多財猶多才也多財者侈而多才者亦侈朱子之言蓋此意也伏願人才取捨之間深加體念焉上曰所陳好矣上命秉模進講秉模自所喩敬者止果何如也進講訖上命陳文義秉模曰上下番已盡達臣無可陳之辭矣上命參贊官進講耆自熹衰病止奈何進講訖上命陳文義耆曰上下番旣爾纖悉仰陳臣無可達之辭矣上命賤臣進講賤臣海隣自熹講聞雋譽止賢者共勉焉讀訖上命閣臣上下番先退上命書傳敎曰廟役營建旣兼郞官勢將除本仕副校理李晩秀許遞禁推玉堂遞差前望單子入之待下批牌招察任又命書傳敎曰新除玉堂解由未出人許遞前望單子入之待下批牌招察任命退諸臣以次退出
정조 13년
己酉三月二十二日未時上御重熙堂左承旨入侍時左承旨趙衍德假注書趙台榮記事官李宗烈記注官金鳳顯以次進伏訖上命衍德讀公事書判付訖上命書榻敎曰政官牌招開政上曰今番抄啓文臣單子持來賤臣承命出持入進覽訖敎曰金羲淳是古家之人李東冕卽東稷之弟而見漏可惜單子中添書送于內閣仍爲入啓事史官傳諭于左相仍以此意往復右相事一體傳諭可也鳳顯承命退出上曰書狀官入侍出榻敎賤臣承命出與書狀官兪漢謨偕入進伏上曰無事往還乎漢謨曰好爲出來矣上曰彼中事有何可聞乎漢謨曰大凡所聞略陳於聞見錄而關外大飢民情遑急云矣命漢謨先退上曰僉知姜重濟入侍出榻敎賤臣承命出與姜重濟偕入進伏上下詢職姓名訖上曰居在何邑乎重濟曰在於安岳矣上曰年今幾何重濟曰七十七歲矣上曰子孫幾何重濟曰有二子二孫矣上曰何當還歸耶重濟曰姑觀四五日還歸矣上曰善爲下去也仍命先退上曰高陽郡守除朝辭下送出榻敎衍德曰同罪未敍人隨卽提稟事曾有定式矣前修撰李敬五旣已蒙敍除職而前副修撰徐配修李魯述俱是同罪之人故敢此仰達矣上曰敍用可也出擧條命退諸臣以次退出
정조 13년
行都承旨鄭宇淳病左承旨趙衍德坐右承旨朴天衡坐左副承旨韓晩裕坐右副承旨李書九坐直同副承旨申耆坐直注書二員未差假注書李來鉉仕趙台榮仕直事變假注書柳師模仕
정조 13년
申耆啓曰大司成尹行元除拜後過三日不爲出肅事甚未安依定式推考警責仍卽牌招何如傳曰允
정조 13년
李書九啓曰事變假注書金和鍾身病猝重勢難察任今姑改差何如傳曰允
정조 13년
事變假注書金和鍾改差代以柳師模爲事變假注書
정조 13년
韓晩裕啓曰事變假注書柳師模時無職名令該曹依例付軍職冠帶常仕何如傳曰允
정조 13년
趙衍德以內醫院官員以都提調提調意啓曰今日卽中宮殿進御湯劑議定日次而副提調鄭宇淳謂有身病不爲仕進卽爲牌招以爲同參議藥之地何如傳曰允
정조 13년
傳于申耆曰日前兪奉朝賀家祭文意謂純用御製句語有處分矣伊後聞之書下本則排字互換云然則與純用有異知製敎宋翼孝罷傳旨爻周
정조 13년
申耆啓曰新除授右承旨朴天衡方在罷散中何以爲之敢稟傳曰敍用
정조 13년
申耆啓曰來四月初一日慶尙道尙州翼成公黃喜書院致祭左承旨兪恒柱進去事命下而纔已許遞矣何承旨進去乎敢稟傳曰右承旨進去
정조 13년
有政吏批判書李𡊠進參判具庠病參議李祖源病同副承旨申耆進以李秉模爲弘文提學朴命球爲典籍
정조 13년
兵批判書鄭好仁進參判柳誼病參議洪秉聖入直進參知曺遠振在外右副承旨李書九進同知單金鳳延僉知單李永老黃翼振成致鳳
정조 13년
傳于申耆曰在外玉堂許遞前望單子入之待下批牌招察任
정조 13년
玉堂前望單子入之副修撰吳鼎源落點
정조 13년
傳于申耆曰玉堂中新抄啓人講製不遠本職許遞其代前望單子入之待下批牌招察任
정조 13년
副修撰前望單子入之申驥顯落點
정조 13년
兵曹口傳政事副司果徐榮輔
정조 13년
李書九以兵曹言啓曰卽接宣仁門守門將李時菡弘化門守門將南耆喆通化門守門將金德隆等手本則宣仁門軍士千福善弘化門軍士朴乙龍通化門軍士金漢三等去夜二更四點量不持更栍被捉於建陽門守門卒故査實其委折則各門更栍往納之例每更各一箇而今番則一時盡輸單身還歸之際至於執捉之境從重嚴繩之意今始手本矣逐更梗栍法意有在事未前有聞極驚駭究厥情狀則厭其逐更往來出此巧惡之計臣曹不可諉之於建陽以東置而不論軍士千福善朴乙龍金漢三等移送秋曹照律嚴勘各門守門將則事雖在於中夜而旣是所領之軍則不能檢飭之罪在所難免不可以從後手本有所容恕當該守門將李時菡南耆喆金德隆等竝拿問處之各門軍士雖或如此受之者豈可無一言受置乎不可事同而罰異令攸司査問其受之者一體從重嚴勘何如傳曰允所謂受之者人乎鬼乎何不言職名姓名乎如許草記前所未見卿等從重推考守門將及軍卒何足責也竝勿論常時不能檢飭之本曹入直郞廳與卿所謂受之者律同勘
정조 13년
韓晩裕以兵曹言啓曰卽接東所衛將李弼培牒報則回泰門左右邊宮墻頹圮處今方改築而今日內有難畢役云圍排旣已撤毁則只爲晝察夜巡事甚疎虞銅龍門入直禁衛軍十名除出每一處各五名分把限修築間各別守直事分付何如傳曰允
정조 13년
李書九以兵曹言啓曰宗廟東西墻垣頹圮處今已畢築守直衛軍解送之意敢啓傳曰知道
정조 13년
李書九以都摠府言啓曰卽者東所書員進告內弘化門宣仁門通化門梗栍軍三名五更梗栍一時呈納空手回還現捉於建陽門云事甚駭然軍士三名出付攸司從重科罪不能檢飭之守門將竝令該府拿問處之何如傳曰此胡大事如是迭相煩聒乎卿等推考此草記還給
정조 13년
李書九以訓鍊都監言啓曰本局哨官金就大遷轉代加設哨官張師拭陞實之意敢啓傳曰知道
정조 13년
李書九以訓鍊都監言啓曰因兵曹草記秋景苑墻垣頹圮處弘化門入直軍六名除出將校一人率領限修築間嚴加把守之意敢啓傳曰知道
정조 13년
李書九以訓鍊都監言啓曰集賢門北邊宮墻頹圮二處報漏閣後北邊宮墻頹圮一處今已畢築晝察夜巡集賢門入直軍五名還入直所之意敢啓傳曰知道
정조 13년
韓晩裕以訓鍊都監言啓曰本局中軍任嵂身病甚重勢難察任改差何如傳曰允
정조 13년
李書九以禁衛營言啓曰回泰門左右邊宮墻頹圮處今方改築今日內有難畢役云圍排旣已撤毁則只爲晝察夜巡事甚疎虞銅龍門入直禁衛軍十名除出每一處各五名分把限修築間各別守直事自兵曹草記矣銅龍門入直鄕軍十名除出守直而不可無將領別定敎鍊官朴道澄朴度訥率領分兩處限修築間各別守直之意敢啓傳曰知道
정조 13년
修撰金熙朝疏曰伏以臣才疏識淺百無肖似屢叨臺省未免三緘之譏薄試外邑蔑效百里之責內自循省恒切愧恧迺者玉署新除遽降於千萬夢想之外華誥自天闔門動色臣誠惝怳感激罔知攸措噫是職也古所稱登瀛者也地望甚峻掄揀自別苟非經術足以備顧問文詞足以煥黼黻則莫宜居之而如臣者忝叨製講之班已多年所見識之鹵莽詞章之拙澁仰惟日月之明照燭無餘矣今若憑恃寵靈晏然承當則非但臣心之所自恧其爲辱聖簡而玷名器當如何哉噫出入經帷昵近耿光卽人臣之至榮當世之艶稱而伏況臣自辭月講之列每懷天陛之戀耿然寸忱寤寐如結因緣玆會趨登文石是臣區區之願而空疏實狀如右所陳反復思惟承膺無路昨者違召諒非獲已例勘猶靳召牌復降聖恩雖出於包容私心愈切於愧懼且臣遞歸南邑解由未出揆以格例尤難冒進玆敢來詣闕下略陳短章伏乞聖慈俯垂諒察遞臣所帶之職以存公格治臣瀆擾之罪以肅朝綱千萬幸甚臣無任屛營祈懇之至省疏具悉本職許遞
정조 13년
己酉三月二十三日午時上御重熙堂左承旨入侍時左承旨趙衍德假注書趙台榮記事官李宗烈記注官金鳳顯以次進伏訖上命衍德讀公事書判付訖上命書修撰金熙朝疏批訖命書傳敎曰右副承旨許遞前望單子入之待下批牌招命退諸臣以次退出
정조 13년
己酉三月二十三日酉時上御重熙堂右副承旨入侍時右副承旨李書九假注書趙台榮記事官李宗烈記注官金鳳顯以次進伏訖上曰朴天衡家在尙州乎書九曰家則在於善山地而其父母墳山俱在尙州云矣上曰今此致祭之行在渠似好矣書九曰今月二十日違牌諸臺罷職傳旨中大司諫金翊休獨爲落漏臣有不察之失不勝惶恐而原傳旨金翊休付標以入乎上曰依爲之該房承旨推考當該注書拿處可也出擧條命退承史以次退出
정조 13년
行都承旨鄭宇淳病左承旨趙衍德坐直右承旨朴天衡奉命在外左副承旨韓晩裕坐右副承旨李書九坐同副承旨申耆坐直注書二員未差假注書李來鉉仕趙台榮仕直事變假注書柳師模仕
정조 13년
趙衍德以內閣言啓曰今日以會圈事臣等齊會閣中而提學金鍾秀病不進成命之下無以擧行令政院稟旨牌招何如傳曰允
정조 13년
以奎章閣提學金鍾秀牌不進推考傳旨傳于趙衍德曰更爲牌招
정조 13년
有政吏批判書李𡊠進參判具庠牌不進參議李祖源牌不進左副承旨韓晩裕進以沈埉爲執義權中憲爲持平文極孝爲直講再政以李晩秀爲直閣
정조 13년
兵批判書鄭好仁病參判柳誼病參議洪秉聖入直進參知曺遠振在外同副承旨申耆進副司直李敏采副司正趙台榮柳師模
정조 13년
兵曹以李明運爲都監中軍
정조 13년
趙衍德以內醫院官員以都提調提調意啓曰前御醫金光國復屬事命下矣前御醫金光國令該曹口傳付軍職冠帶常仕何如傳曰允
정조 13년
申耆以兵曹言啓曰卽接東所衛將韓命祺牒報則回泰門左右邊宮墻頹圮兩處而右邊今已畢築左邊姑未完築把守軍兵限修築間仍把右邊完築處上邊頹圮一處又爲始役今日內勢難畢築云以完築處把守軍兵移把各別守直之意分付何如傳曰允
정조 13년
李書九以兵曹言啓曰去夜二更量書房色軍士來告內敦化門金虎門梗栍軍卒初更更栍與二更更栍同時竝納故該軍士捉納云聞甚驚駭該卒等自臣曹爲先嚴治而昨以此事至煩上徹今又有此再犯之擧臣亦在直不能檢飭誠不勝萬萬惶恐而當該入直郞廳亦不可無責卽令攸司勘處何如傳曰允
정조 13년
申耆以禁衛營言啓曰回泰門左右邊宮墻頹圮兩處而右邊今已畢築左邊姑未完築把守軍兵仍把右邊完築處上邊頹圮一處又爲始役而今日內勢難畢築云完築處把守軍兵移把各別守直事自兵曹草記矣左邊未築處把守將卒仍把右邊畢築處把守將卒移把於上邊頹圮始役處各別守直之意敢啓傳曰知道
정조 13년
申耆以御營廳言啓曰本廳字內惠化門南邊體城頹毁處二間許今已畢築而女墻仍爲始役矣把守軍依例撤罷之意敢啓傳曰知道
정조 13년
司直金鍾秀疏曰伏以今日直閣會圈命下矣臣於此有萬萬難强之情地擬一陳聞而惶恐趑趄以迄于今今則勢不容不陳聞矣奎閣會圈四字卽常參日相臣持臣之一大題目也縱荷聖上明燭仁覆獲保危喘而其駭機急鋒直令人心驚骨寒自有此事奎閣實爲臣謝跡之地而祗緣地近恩重係戀依遲未敢告去有若以中間一遞爲應文塞責者然有時思之尙不覺惶汗浹背至於會圈一事卽臣見傷之案也臣何忍爲此亦何敢爲此聖上亦何必强臣以所不忍所不敢之事乎噫薤非可吹之物而懲羹者尙吹之況匪薤伊羹乎仰惟聖明在上似此事情合蒙矜諒伏乞亟命遞解臣閣銜俾圈事無滯公私幸甚答曰省疏具悉向筵左相之言雖出於未諳事實之致卿之一番如此無或爲怪卽令本閣檢校提學望筒書入待下批牌招仍卽完圈卿則勿辭此後更勿引義
정조 13년
己酉三月二十四日午時上御重熙堂戶曹判書入侍時左承旨趙衍德假注書趙台榮記事官李宗烈記注官金鳳顯戶曹判書徐有隣以次進伏訖上命書傳敎曰政官牌招開政有隣曰各處修繕之役次第經始而瓦甎遺儲不敷將有別貿之慮且及此春煦和永之時申飭燔造然後可無苦窳不熟之患惠廳今年六臘月兩等元貢價趁今預下使之措備而燔造之節令本署郞官別加董勵則在惠廳無損在貢人無害而需用之道不待別貿似甚便當故敢此仰達矣上曰依爲之出擧條命退諸臣以次退出
정조 13년
行都承旨鄭宇淳病左承旨趙衍德坐直右承旨朴天衡奉命在外左副承旨韓晩裕坐右副承旨李書九坐直同副承旨申耆坐注書二員未差假注書李來鉉仕趙台榮仕直事變假注書柳師模仕
정조 13년
李書九啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 13년
傳于趙衍德曰同副承旨馳詣明陵奉審摘奸局內諸陵一體奉審以來
정조 13년
李書九啓曰今日兵曹草記入直郞廳論罪當以令該府勘處爲請而誤請攸司勘處臣亦矇然捧入不勝惶恐當該堂上推考該郞廳以下義禁府勘處傳旨捧入何如傳曰允拿處郞官竝改差其代令該曹口傳各別擇差可也
정조 13년
吏曹口傳政事以宋俊載爲兵曹佐郞
정조 13년
傳于李書九曰小事亦受敎大事亦受敎柔善從他柔善名以受敎無難毁劃一日猶不可況兩日乎事體所在極爲未安都摠管吳載純遞差當次番次推諉摠管一倂拿處府吏過齋後令兵曹決棍懲勵省記捧納承旨推考
정조 13년
兵曹以任嵂爲守禦中軍
정조 13년
以副修撰吳鼎源牌不進罷職傳旨傳于曰只推
정조 13년
以副摠管蔡弘履李源拿處傳旨傳于李書九曰以罷職更捧傳旨
정조 13년
以咸安郡守張齊斗拿處傳旨傳于李書九曰累萬包穀物無弊領運些少過失不須論也此傳旨勿施
정조 13년
李書九以兵曹言啓曰卽接東所衛將韓命祺牒報則回泰門左邊宮墻改築處今已畢役云把守軍兵還爲入直之意敢啓傳曰知道
정조 13년
李書九以兵曹言啓曰卽接東所衛將韓命祺牒報則回泰門右邊宮墻改築處今已畢役云把守軍兵還爲入直之意敢啓傳曰知道
정조 13년
李書九以禁衛營言啓曰回泰門左邊宮墻改築處今已畢役云把守軍兵還爲入直事自兵曹草記矣回泰門左邊頹圮處今已畢築把守軍兵還入銅龍門直所將則卽爲解送之意敢啓傳曰知道
정조 13년
李書九以禁衛營言啓曰回泰門右邊宮墻改築處今已畢役云把守軍兵還爲入直事自兵曹草記矣回泰門右邊頹圮處今已畢築把守軍兵還入銅龍門直所將則卽爲解送之意敢啓傳曰知道
정조 13년
左議政李性源箚曰伏以臣卽伏見奎章閣提學金鍾秀疏本又提臣常參筵奏事矣何其不思之甚也臣之伊日所奏卽國體之不容已而一疏再疏疑怒臣蹈藉臣曰持曰傷已自意外至於駭機急鋒四字便是極口大罵殆若臣以不當之事用意搆罪者然良亦異也如臣罷懦忝在匪據一言纔發危辱輒至臣何足言有傷朝體更何顔面靦然仍冒於董正之地乎玆將短箚仰瀆崇聽伏乞聖明亟命斥退以安臣心焉取進止答曰省箚具悉卿懇重臣病處每在突兀予常加提警而昨日疏語又未免太費力任之可也豈或與之云云以傷忠厚之風卿其安心視事仍傳曰此批答遣史官傳諭于左議政
정조 13년
己酉三月一十五日午時上御重熙堂左承旨入侍時左承旨趙衍德假注書趙台榮記事官李宗烈記注官金鳳顯以次進伏訖衍德曰左議政李性源箚子批答已爲傳諭云矣上命讀公事仍書判付訖上曰今日坐直誰也衍德曰臣與右副承旨李書九伴直矣命退諸臣以次退出
정조 13년
行都承旨鄭宇淳病左承旨趙衍德坐直右承旨未差左副承旨韓晩裕坐右副承旨李書九坐同副承旨申耆坐直注書二員未差假注書李來鉉仕趙台榮仕直事變假注書柳師模仕
정조 13년
申耆啓曰吏曹假郞廳來言臺諫有闕政事取稟傳曰當日爲之
정조 13년
傳于申耆曰奉命在外承旨許遞前望單子入之待下批牌招察任
정조 13년
傳于趙衍德曰同副承旨入侍
정조 13년
以吏曹參議李祖源牌不進罷職傳旨傳于趙衍德曰只推更爲牌招
정조 13년
以吏曹參議李祖源牌不進罷職傳旨傳于趙衍德曰只推連日無端違牌事甚未安更爲牌招察任
정조 13년
以吏曹參議李祖源再牌不進罷職傳旨傳于趙衍德曰只推
정조 13년
有政吏批判書李𡊠進參判具庠病參議李祖源牌不進同副承旨申耆進以李秉喆爲軍資正趙慶輔爲典籍宋鍈爲大司諫及第任悏贈弘文正字殿試前身死依法典追贈
정조 13년
以奉常判官望筒傳于趙衍德曰祀典所重果何如久任窠特敎定式亦未多年則今忽以內外履歷最殘之人另抄擬入尋常官職猶不敢違越定式乃爾況本窠乎又況陞品窠乎吏曹堂上事萬萬駭然此非循私而何其委折爲先問啓此望筒更爲擬入
정조 13년
傳于申耆曰今聞果然奉常判官望筒無關於吏曹該堂問啓一款置之然則循私二字不可用於都提擧原傳敎中爻周
정조 13년
傳于李書九曰直赴身死未唱名人例有贈職之典武科則向聞兵判言特命新恩政事贈職而文科亦有如許事故伊時未及聞之不得一體下敎吏判事已未妥矣何去而今日政始欲下批則又何無一字草記一番微稟乎當該判堂爲先從重推考
정조 13년
以兵曹佐郞南涑望筒傳于李書九曰與建陽以西有異改差分揀此望筒勿施
정조 13년
兵批判書鄭好仁進參判柳誼病參議洪秉聖入直進參知曺遠振在外右副承旨李書九進以金履素爲都摠管金思穆兪恒柱爲副摠管僉知單林泰遠副司果申驥顯
정조 13년
傳于李書九曰在外兵曹堂上許遞前望單子入之
정조 13년
以守禦使狀啓南漢守堞軍官都試及植木赴役軍等試射放次出往事傳于申耆曰別試射賞格以摠廳假令從入格數仍爲頒給以其形止後錄狀聞事回諭
정조 13년
以慰諭御史狀啓三月朔初巡分賑人口穀數開錄事傳于李書九曰觀此狀本民情比前冬稍勝云而嶺粟之一齊利泊北船之陸續穩運在北民何等大助又聞漂來魚藿隨波彌滿一人所得不能擔來云此殆天爲北民俾免塡壑且奇且幸此後賙賑之策毋或一毫放心益加孜孜以副宵旰之念事回諭于監賑御史處
정조 13년
以李漢一囚單子傳于申耆曰保放
정조 13년
以閔師宣囚單子傳于申耆曰放
정조 13년
李書九以兵曹言啓曰紫門監所掌弘化門南邊十字閣外壁築墻缺落處及傍近忠壯衛廳外壁築墻缺落處今已修築矣把守軍兵本處還爲入直晝察夜巡軍停止之意分付何如傳曰允
정조 13년
李書九以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 13년
李書九以備邊司言啓曰卽見咸鏡監司李崇祐狀啓則以爲南北關半分條今已垂盡今年未捧殆過三十五萬則雖使傾庫尙難繼巡不得不當留者外母論元還餉久置隨宜加分昨秋賑穀以交濟散在耗及三衙門當年耗中折米五千石私賑折米一萬石仰請蒙允矣新還今纔磨勘而所捧耗僅爲三千七百石零不足一千三百石私賑中取用以充其代事竝令廟堂稟旨分付矣本道穀簿本來未敷而昨年未捧若是夥然則固當量宜加分以繼排巡而至於耗條請得中不足一千三百石之數亦不可不充給竝依狀請許施加分數爻待畢分從實狀聞之意分付何如傳曰允
정조 13년
申耆以司僕寺官員以一二提調意啓曰大靜前縣監張漢喆遞任進上馬二匹今纔上來禾毛色別單書入依例內厩立養之意敢啓傳曰允
정조 13년
李書九以訓鍊都監言啓曰因兵曹草記弘化門南邊十字閣外壁築墻缺落處今已修築把守弘化門軍四名還入直所將校解送忠壯衛廳外壁築墻缺落處亦爲修築晝察夜巡弘化門軍四名停止之意敢啓傳曰知道
정조 13년
李書九以禁衛營言啓曰來四月當九番右部左司屬全羅道五哨軍兵逢點實數六百五十二名已爲點閱整齊來四月初一日與內外各處入直將官軍兵等依例替代後舊軍放送之意敢啓傳曰知道
정조 13년
李書九以禁衛營言啓曰來閏五月當九番右部中司屬全羅道五哨軍兵來五月二十五日京中逢點依例準二朔立番之意本道監兵使處預爲知委何如傳曰允
정조 13년
李書九以御營廳言啓曰本廳來四月五月兩朔應立右部後司屬原春道五哨軍兵六百七十名已爲逢點整齊矣四月初一日與右司軍兵替代立番後舊軍放送之意敢啓傳曰知道
정조 13년
李書九以御營廳言啓曰本廳來閏五月六月兩朔應立後部前司屬原春道二哨京畿左道三哨合五哨軍兵五月二十五日京中逢點閏五月初一日與右部後司屬軍兵當爲替代立番趁期調送事兩道監司處依前知會之意敢啓傳曰知道
정조 13년
李書九以二所巡廳言啓曰去夜初更五點量犯夜人守僕金昌得執捉何以爲之敢啓傳曰以何處守僕緣何被捉委折取招草記可也
정조 13년
申耆以二所巡廳言啓曰犯夜人守僕金昌得執捉草記批旨內以何處守僕緣何被捉委折取招草記可也事命下矣金昌得處査問犯夜委折則所供內以香室守僕適往同生家矣還家之際被捉於初更云矣敢啓傳曰令兵曹過齋後依更數治罪放送近來香室守僕差汰禮房承旨全不致愼故有此犯科況有受敎書付廳壁近果遵行乎此後該房惕念無或以微事除汰亦勿以不堪之類苟充事嚴飭可也
정조 13년
己酉三月二十六日初更上御重熙堂同副承旨入侍時同副承旨申耆假注書趙台榮記事官李宗烈記注官金鳳顯以次進伏訖上曰昨日奉審諸陵俱無頉乎耆曰俱無頉處矣上曰昨今雨澤何如云耶耆曰雖以昨日所經沿路觀之雨後牟麥擧皆差勝矣耆曰兵曹佐郞朴猷煥代以南涑擬入而與建陽以西有異改差分揀事命下矣伊時該郞所坐建陽以東則閔師宣當之以西則朴猷煥當之而閔師宣已爲出代朴猷煥至蒙分揀故敢此仰達矣上曰然則竝改差分揀望筒勿施可也出擧條命退承史以次退出
정조 13년
行都承旨鄭宇淳病左承旨趙衍德坐右承旨韓晩裕坐左副承旨金光默坐直右副承旨李書九坐同副承旨申耆坐直注書一員未差假注書趙台榮仕直一員未差事變假注書柳師模仕
정조 13년
趙衍德啓曰明日再明日國忌齋戒正日相値視事頉稟之意敢啓傳曰知道
정조 13년
趙衍德啓曰來初一日輪對日次矣敢稟傳曰後日次爲之
정조 13년
趙衍德啓曰假注書李來鉉身病猝重勢難察任今姑改差何如傳曰允
정조 13년
傳于金光默曰咸鏡監司今日內議薦
정조 13년
兵曹以李漢泰爲禁衛中軍
정조 13년
以假注書李海隣拿處傳旨傳于申耆曰分揀
정조 13년
備邊司薦以李秉模爲咸鏡監司
정조 13년
趙衍德以吏曹言啓曰掌樂院僉正鄭致綏呈狀內矣身親病積年沈篤轉側須人矣身無他兄弟獨自扶護昨冬以後親劑愈劇情私愈迫實無暫離供職之勢云情理之懇迫旣如此不可强令察任今姑改差何如傳曰允
정조 13년
有政吏批判書李𡊠進參判具庠牌不進參議李祖源疏批未下同副承旨申耆進以鄭東協爲掌樂僉正沈銖爲奉常判官漢學敎授二單徐榮輔李羲觀咸鏡監司單李秉模
정조 13년
兵批判書鄭好仁進參判柳誼病參議洪秉聖入直進參知李敏采未肅拜左副承旨金光默進副司直朴天衡曺遠振以李命俊爲副摠管
정조 13년
申耆以弘文館言啓曰副修撰吳鼎源旣有只推之命卽爲牌招察任何如傳曰允
정조 13년
趙衍德以禮曹言啓曰卽接全羅監司徐龍輔移文則海南縣表忠祠延額賜祭祗受日子以來四月二十七日推擇云祭物及執事官令本道差定進排事知委而本曹郞廳正日臨時受香祝進去宣額後賜祭之地何如傳曰允
정조 13년
申耆以禮曹言啓曰卽接宗廟署所報則今日申時量宗廟正殿東邊鷲頭下東邊塗灰及雜瓦五六塊墜落於祭器庫上云莫重殿內有此瓦子墜落之患極爲驚心所當不卜日慰安祭設行於今二十九日而朔祭受香旣在二十九日連日行祀恐涉瀆褻朔祭祝文中措辭添入有頉處待快晴擇日擧行何如傳曰允
정조 13년
李書九以兵曹言啓曰二所巡廳初更量犯夜人香室守僕金昌得被捉草記傳曰令兵曹過齋後依更數治罪放送事命下矣依傳敎香室守僕金昌得依更數決棍十度後放送之意敢啓傳曰知道
정조 13년
李書九以兵曹言啓曰傳曰小事亦受敎大事亦受敎柔善從他柔善名以受敎無難毁劃一日猶不可況兩日乎事體所在極爲未安都摠管吳載純遞差當次番次推諉摠管一竝拿處府吏過齋後令兵曹決棍懲勵事命下矣依傳敎都摠府行首書吏鄭龜年掌務書吏元仁喆等各決棍五度之意敢啓傳曰知道
정조 13년
趙衍德以司譯院官員以都提調提調意啓曰今三月二十日回還冬至使臣入侍時因正使李在協所啓堂上譯官李瀷皇帝御製文二集新刊者覓得來納施賞一款令該院考例稟處事命下矣象譯之因冊子貿來前後賞加果非一二而今此李瀷之所購來冊子則與新法儀象曆象考成等諸書之緊於考閱倣效者有異援例加資恐或踰濫且係堂上譯官自本院別無論賞之規施賞一款今姑置之何如傳曰雖與象緯等書有異事體自有不輕援例賞資未至濫賞特爲加資此後使行皇帝御製詩文全集仍令此譯誠心求來事分付可也
정조 13년
李書九以摠戎廳言啓曰各軍門諸將官射講時柳葉箭連五巡全布者別單書入事曾有定式矣本廳今朔射講時把摠南正周柳葉箭連五巡全布故別單書入之意敢啓傳曰知道
정조 13년
李書九以右邊捕盜廳言啓曰本廳從事官李民秀身病甚重勢難察任改差何如傳曰允
정조 13년
申耆以義禁府言啓曰罪人宋徵一從一科斷告身盡行追奪邊遠充軍事照律啓目判付內依允啓下矣宋徵一告身盡行追奪慶尙道熊川縣邊遠充軍而以本府結語內辭意具罪目依例發遣府羅將押送配所何如傳曰允
정조 13년
李書九以義禁府言啓曰保放罪人李漢一依例還囚後捧供之意敢啓傳曰知道
정조 13년
禁府啓目承文院博士李基禎原情云云傳旨內辭緣泛稱遲晩刑推得情何如判付啓附過放送今則圈事已完削職正字敍用爲良如敎又啓目豐基前郡守李漢一原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允又啓目粘向前前校理閔養顯議處云云以此照律何如判付啓依允又啓目禮曹佐郞宋徵一矣本府結語內施威嚴問反覆究覈是白乎則必聽金乃眞同利之說莫重科場敢生容奸之計行貨分利買賣陳試之狀始乃直招究厥情狀萬萬痛惋照法嚴勘罪從一科斷告身盡行追奪邊遠充軍私罪奉敎依允
정조 13년
禁府照目前校理閔養顯段杖一百收贖告身盡行追奪流三千里定配私罪奉敎依允爲旀功減一等爲良如敎
정조 13년
判府事金熤箚曰伏以臣於大常事前後僨誤非止一再而威罰尙靳兢惶彌切今又以郞官擧擬之不審自陷難貰之科飭敎之下益不勝戰懼震惕靡所自容有國所重最在祀典而本寺百務俱係籩豆之事以郞官一窠許令自辟俾之久任責成者法意尤重而臣不能臨窠致愼遽爾排擬不免爲循私蔑法之歸論其辜犯實合重誅伏地俟勘五內隕落玆敢不避瀆擾猥入文字略效自列之義伏乞聖明亟降威命重勘臣罪使邦憲嚴而朝綱肅千萬幸甚取進止答曰省箚具悉卿懇銓堂雖如此公事堂上雖如此猶難免不審況卿乎傳敎中句語不但欠敬認非本意旋卽刪去而須以有履歷人擇差然後可以久任久任然後可以責效今番事果涉不審然旣往不須說卿須體此無隱之意安心勿辭視事仍傳曰此批答遣史官傳諭于金判府事
정조 13년
左議政李性源箚曰伏以咸鏡監司卽爲薦望事命下矣大賑方張主管無人新伯擬入一時爲急而臣之目下情勢實無擧行之勢噫臣冒據匪據今已兩載矣迷闇之識魯鈍之質兼以疾病昏耗遺忘顚錯十居八九每當筵對之時語到國計民憂茫然不知所以措辭此實聖明之悉燭也求解一念寤寐如結而只緣眷係遲徊至今蹲冒自顧靦然人將謂何況近日所遭有辱朝廷區區去就初非可論成命之下冒當無路略入文字仰暴衷懇伏乞聖上俯垂諒察亟許鐫改俾賤分獲安薦事無滯焉取進止答曰省箚具悉卿懇所遭二字卿何提說豈以再昨重臣疏擧有此云云予則曰萬萬非所期於卿者苟有辱於朝廷何難糾正而董勵否則又豈必葛藤目下所戒莫過於無中生有四字卽予苦心卿當體認然究其本重臣誠有妄言之失以尊朝體息鬧端之意內閣一提學金鍾秀爲先從重推考卿其安心勿辭卽爲議薦此時北伯差代寧或因一微事任其許久曠務乎竝須諒之仍傳曰此批答遣史官傳諭于左議政
정조 13년
副司直李秉鼎疏曰伏以臣見差雩祀壇祭初獻官在臣區區分義惟當竭蹶趨參而第臣老母素患胸腹之痛近因時候不適挾感重添當其積氣衝升之際實有頃刻難保之慮而臣又賦命險釁旣鮮兄弟且無一子藥餌扶護臣外無人以此情理有不容數日離捨玆敢冒萬死疾聲仰籲於天地父母之前伏乞聖慈俯垂憫惻特命該曹趁卽變通仍令攸司重勘臣瀆擾之罪以昭法紀俾便救護不勝幸甚答曰省疏具悉許令該曹付標
정조 13년
奎章閣直閣李晩秀疏曰伏以臣唱名大庭今爲十有五日耳始隨老父之後親奉溫諭間忝兼史之末屢登前席龍光被體感刻在心不自意諫省瀛館除旨聯翩內閣寵命居然繼降纔一旬而六轉官求之近世實所未聞臣是何人驟躐至此有國官人自有次序量能而授試可而用所以儲養才彦珍重名器不徒爲其人也今乃不問才器當否不計仕歷久近今日進一華貫明日遷一峻職榮寵罕比於朝紳姓名不離於政紙滿器無更注之地疾趨有必躓之憂臣身雖不足恤在聖朝愼庶官之政不宜若是其無漸也臣性本愚魯業又荒嬉學究秀才兩無所當近又奔走祿仕自分常調文學一事遂屬暴棄童習經傳往往失却句讀俗下功令亦復不成篇章環顧其中直是空空沒字之碑經幄論思之任已是萬不襯似況玆閣職地分之淸切遴選之嚴峻視遇之渥責任之重比諸瀛館尤有別焉而瞻依日月出入風雲與聞天人之學贊襄黼黻之治雖古之龍圖文華不足竝論蓋自設閣以來膺是選者指不多僂其難其愼不備惟人是豈如臣無才無學眇然新進所可髣髴而擬議者哉昨奉華誥歸示臣父聚首展讀榮耀感激繼之以赧然而慙怵然而悸也噫臣家世受恩與天無極父子叔姪竝列榮顯臣又自在蔭塗偏被造化陶鎔眷顧曲費聖慈報答一念雖奸腦塗地所不辭焉僥倖一第幸遂榮名之願意外新命又得覲光之便惟上所使心實自勉隨俗例讓義何敢出而發得太早進得太驟犯古人園花之戒增私門淵氷之懼上辱聖簡下駭物情過福招損畢竟顚沛則孤負云耳報於何有臣於近日每承一番除命輒增一番惶懍夙宵恐恐鑽地不得連値淸齋未獲陳籲今始略具文字仰塵崇聽伏乞聖上天地父母察臣感祝之忱諒臣祈懇之情將臣新授直閣之任亟行刊改以重公器以安賤分不勝幸甚省疏具悉爾其勿辭察職
정조 13년
司直洪秉纘疏曰伏以臣猥以無似幸遭明時主恩浹骨官秩榮身歷揚乎要顯之塗涵泳於大化之中此生此世涯分滿足臣雖今日溘然復何所恨第臣命途畸薄身世窮獨犬馬之齒奄迫六旬而卒殄似續望絶生育形影相吊生死靡托臣在臣家雖無宗事之責四窮無告之情宗支罔間一身孤孑之悲衰病益切每自俯仰長歎忽忽無人世意竊伏惟念聖人人倫之至也仁焉而有繼絶之制義焉而有造命之權肆我列朝以來著定立後之法使無子者有子不犯者得犯若臣之比有願輒遂由是四百年間氏族咸蕃至于今世祿不替者實賴國家之恩典必使之或絶而復續也臣今無子而門衰族單袒免之親擬議無處臣之同九世族弟幼學臣秉健有四子而其第二子玉年今十二可祝類我臣泣乞其父已有年所彼以派遠而無所重終有難意臣情到此寧不哀哉竊稽挽近立後者或有與受相難不得循例告官則自侍從以上上章陳懇而蒙許者非止一二臣亦幸忝卿列尙可以得訴微衷顧何敢徒懷嚴畏之心自阻仁覆之天玆不得不冒萬死疾聲呼籲於孔邇之聽伏乞聖慈憐臣窮獨之狀特倣繼絶之典仍命攸司許以玉立爲臣後俾臣得以有嗣而傳姓則臣家之含恩戴德生殞死結庶期永世勿墜答曰省疏具悉疏辭令該曹考例許施
정조 13년
己酉三月二十七日卯時上御重熙堂同副承旨入侍時同副承旨申耆假注書趙台榮記事官李宗烈記注官金鳳顯以次進伏訖上命書傳敎曰新除授承旨敍用牌招察任耆曰同罪未敍人隨卽提稟事曾有定式矣前掌令權坪前承旨朴天衡旣已蒙敍除職而前持平鄭晩錫前正言金孝眞前執義徐郁修前掌令朴鎤前持平金孝建俱是同罪之人故敢此仰達矣敍用可也出擧條命退承史以次退出
정조 13년
己酉三月二十七日未時上御重熙堂右副承旨入侍時右副承旨李書九假注書趙台榮記事官李宗烈記注官金鳳顯以次進伏訖上命書傳敎曰宮筵出入爲十餘年綱目一部首尾參講久任在古亦罕裨益尤有不些向年陞資出於念舊之意今聞遽作古人殊用嗟傷故監司李崇祜家待其返柩原致賻外別給葬需以示念舊之意無間於生死上曰北伯薦望入來乎書九曰連爲催促而姑未入來矣命書傳敎曰賙救之政不惟緊重方伯不可一時曠務新除北伯待下批明日辭朝命退承史以次退出
정조 13년
行都承旨鄭宇淳病左承旨趙衍德坐右承旨韓晩裕坐左副承旨金光默坐直右副承旨李書九坐同副承旨申耆坐直注書二員未差假注書李垿仕直南履翼仕事變假注書柳師模仕
정조 13년
申耆啓曰大司憲尹尙東執義沈埉掌令成鼎鎭李柱延持平朴思機牌招啓辭未下持平權中憲在外監察茶時之意敢啓傳曰知道
정조 13년
假注書李來鉉改差代以李垿爲假注書
정조 13년
趙衍德啓曰假注書李垿時無職名令該曹依例付軍職冠帶常仕何如傳曰允
정조 13년
傳于趙衍德曰咸鏡監司留待
정조 13년
傳于趙衍德曰咸鏡監司入侍
정조 13년
傳于申耆曰秉模下直長弓一張長箭一部片箭一部筒兒一箇賜給
정조 13년
傳于金光默曰與濬川堂上入侍
정조 13년
假注書趙台榮改差代以南履翼爲假注書
정조 13년
傳于金光默曰應製七言百韻古詩居首右承旨韓晩裕內下豹皮一令之次右副承旨李書九內下虎皮一令之次同副承旨申耆內下大鹿皮一令賜給百韻就不但句作得宜精神首尾貫徹極爲可嘉內下賞物親授元閣載之臨軒功令亦錄於銀臺詩帖
정조 13년
金光默以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 13년
申耆以兵曹言啓曰卽接社稷署入直部將宋良佑牒報則本署大門北邊墻垣二間許頹圮云令繕工監爲先以把子堅實圍排待晴卽爲修築而亦令巡邏營門申飭校卒嚴加巡察之意分付何如傳曰允待晴卽爲修築事分付戶堂可也
정조 13년
申耆以兵曹言啓曰卽接金虎門入直哨官金德獜手本則明禮門南邊宮墻舊築外面半間許因雨頹落云令紫門監爲先以杻把子堅實圍排依例樹柵急速修築而把守軍兵金虎門入直軍四名除出限改築間嚴加守直之意分付何如傳曰允待晴卽爲修築可也
정조 13년
申耆以兵曹言啓曰依下敎明禮門南邊宮墻外面半間許頹落處把守軍兵本處還入直之意敢啓傳曰知道
정조 13년
申耆以訓鍊都監言啓曰因兵曹草記明禮門南邊宮墻舊築外面半間頹落處金虎門軍四名除出將校一人率領限修築間嚴加守直之意敢啓傳曰知道
정조 13년
申耆以訓鍊都監言啓曰因兵曹草記明禮門南邊宮墻舊築外面半間頹落處把守金虎門軍四名還入直所將校解送之意敢啓傳曰知道
정조 13년
申耆以濬川司言啓曰三軍門字內濬川分所始役時訓局禁營千摠中各擇其幹事者加差都廳使之看檢事蒙允矣訓鍊都監千摠李潤國禁衛營千摠李鉉重加差都廳使之察任何如傳曰允
정조 13년
申耆以義禁府言啓曰時囚罪人閔養顯杖一百收贖告身盡行追奪流三千里定配事照律啓目判付內功議各減一等事命下矣閔養顯功議各減一等杖九十收贖告身盡行追奪忠淸道丹陽郡長林驛徒二年半定配而以本府議啓內辭意具罪目依例發遣府羅將押送配所何如傳曰允
정조 13년
敎咸興府尹李秉模書王若曰藩任孰非難耶最稱北門重寄民事不可緩也爰撤東壁仙僚行矣盡察眉之方庶幾副簡心之眷邇來乙丙一念每在豐沛故鄕樂歲少荒歲多蓋至昨今年偏甚壯者轉老者壑哀彼南北關同然肆切玉食靡甘至命船粟往哺馳四牡而布惠澤縱有持斧之臣摠一道而奠窮民專委按節之地方喜賑政之就緖遽聞道狀之驚心營邑之管轄無人嗟重任誰是付者賙救之經紀未早非生手所能了焉惟卿歷試績庸茂著綜理名列群玉之府奚但煥黼黻之譽位躋卿月之班素稱理盤錯之器嶠南節纛曾聞方面之治規籌司簿書熟諳賑事之顚末玆授卿以咸鏡道觀察使兼兵馬水軍節度使都巡察使咸興府尹卿其寬予北顧之念畀汝外重之權蔀屋之望哺方深寧緩計日之給麥田之告登尙遠宜存嗣歲之憂擁車疲氓應待富靑州之偉績叱馭重嶺毋愧王大夫之純忠於戱雙日花甎曾是三淸學士千里楡塞今作一路福星故玆敎示想宜知悉知製敎李晩秀製進
정조 13년
吏曹參議李祖源疏曰伏以臣向於騎省直中伏奉恩旨以臣爲吏曹參議臣誠驚惶震懍莫省措躬之所在昔盛際公議多屬後輩故選法尤重三銓世降以後寢以望輕而要是當品之第一峻選雖才識俱優聲望素著者猶當逡巡却步之不暇如臣至庸極陋最居人下試以官職無一可稱顧可擬議於選部重任哉況臣姿性疏愚志業闌珊非意榮名自分冗散平居杜門罕與人接物情官方尤所眛眛今使之參佐銓衡進退人物則無異矇瞽之於五色僬僥之於千勻其爲辱聖簡累名器果何如也噫以臣無似受恩罔極寵之以特達之知拔之於廢棄之眷顧若偏臣身隆恩異渥罕比同朝感激一念炳然如丹夷險燥濕義所不擇近密之地宿衛之職孰非淸要臣豈堪任而竊自期奔走夙夜瞻依日月以少效涓塵之報至於此任世所稱睢盱之場傾檣覆轍歷落相望畏義貪榮冒沒趨應則畢境顚沛可立以俟臣身雖不足恤豈所以我殿下前後曲庇之聖意也且臣於日昨入直騎堂遞差之命有不敢安然者不卽草記罪在臣身而只以移職之故竟歸倖免之科臣心愧悚尤當如何伏乞聖明亟遞臣銓職回授可堪之人仍治臣不能擧職之罪以肅朝綱以靖私義千萬幸甚臣無任屛營祈懇之至謹昧死以聞答曰省疏具悉爾其勿辭察職
정조 13년
己酉三月二十八日巳時上御重熙堂左承旨與咸鏡監司入侍時左承旨趙衍德假注書趙台榮記事官李宗烈記注官金鳳顯咸鏡監司李秉模以次進伏訖上下詢職姓名秉模仰奏訖上曰北路賑政方張以卿差遣予今忘憂矣秉模曰臣受國厚恩不避夷險惟瞻依日月圖報萬一爲意今當辭陛遠離耿結之忱更無仰達而見今賑政纔憂方殷以臣庸拙實難堪當矣上曰卿以閣臣今此去凡事必拔例善爲也秉模曰諸陵聞在沿路云到營前欲爲奉審矣上曰從便爲之也上曰何當發程耶秉模曰今日勢難治發明欲登程矣上曰善爲下去也命先退上曰直閣入侍賤臣承命出與直閣李晩秀偕入進伏上曰爾入內閣後今始召見而追念舊事尤切惻傷矣吏議何爲無端違牌耶晩秀曰門闌太赫情私惶懼不得承膺矣上曰更勿過引卽爲行公事分付命退諸臣以次退出